Joe Exotic wil Joe Biden se werk hêJoe Exotic. (Foto: Netflix/Tiger King/Facebook) Joe Exotic het verlede week aangekondig dat hy as kandidaat in die VSA se 2024- presidensiële verkiesing wil staan vir die Libertarian-party. Die omstrede Amerikaanse persoonlikheid, wat wêreldwyd bekendheid verwerf het nadat die Netflix-reeks, Tiger King, in 2020 uitgereik is, dien tans ŉ vonnis van 22 jaar uit vir sy betrokkenheid by ŉ huurmoordkomplot en dieremishandeling. Joseph Allen Maldonado, oftewel Joe Exotic (59), het die erns van sy planne op sy webwerf benadruk. “Julle mag dalk dink dit is ‘n grap,” skryf die eksentrieke wildsmokkelaar. Hy is in 2019 skuldig bevind daaraan dat hy ten minste vyf tiere onregmatig van kant gemaak het, onwettig wild verkoop het, en betrokke was by ‘n huurmoordkomplot teen die dierebeskermingsaktivis, Carole Baskin. Volgens Joe se inskrywing op sy webwerf is hy verkeerdelik in die tronk gestop “as gevolg van korrupsie in die departement van justisie”. “Al wat ek gedoen het, was om vyf ou en kreupel tiere uit te sit, op die menslikste manier moontlik. Dit is tyd om daaroor te kom,” skryf hy. Joe beloof om as kandidaat nie “’n duit om te gee watter kleur jy is, waar jy vandaan kom, saam met wie jy slaap, of jy in die verlede dwelms gebruik het, of jy in die tronk beland het omdat jy ‘n fout gemaak het, of omdat iemand leuens oor jou vertel het nie”. Joe het in November 2021 by monde van sy regsverteenwoordiger, John M Phillips, gesê hy wil uit die tronk vrygelaat word omdat hy met “aggressiewe” prostaatkanker gediagnoseer is. Volgens die Los Angeles Times ontvang Joe ‘n jaar ná sy diagnose egter steeds nie behandeling vir sy siekte nie. Luidens ‘n brief wat Joe aan TMZ geskryf het, het die kanker intussen na sy blaas versprei. Joe het glo self die besluit geneem om nie behandeling in die Federal Medical Center Fort Worth in Texas, waar hy in aanhouding is, te ontvang nie. “Ek wil niemand se bejammering hê nie,” het Joe destyds gesê. Bykomende bronne: Rolling Stone, Newsweek